Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma ta' Franza għall-2012 u li twassal l-opinjoni tal-Kunsill dwar il-programm ta' stabbiltà ta' Franza għall-perjodu 2012-2016 /* COM/2012/0313 final - 2012/ () */





Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma ta' Franza għall-2012 u li twassal l-opinjoni tal-Kunsill dwar il-programm ta' stabbiltà ta' Franza għall-perjodu 2012-2016 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu, Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika[1], u partikolarment l-Artikolu 5(2) tiegħu, Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi[2], u b'mod partikolari l-Artikolu 6(1) tiegħu, Wara li kkunsidra r-rakkomandazzjoni tal-Kummissjoni Ewropea[3], Wara li kkunsidra r-riżoluzzjonijiet tal-Parlament Ewropew,[4] Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkonsulta l-Kumitat Ekonomiku u Finanzjarju, Billi: (1) Fis-26 ta’ Marzu 2010, il-Kunsill Ewropew qabel mal-proposta tal-Kummissjoni Ewropea li tiġi mnedija strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politiki ekonomiċi u li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir sostenibbli u l-kompetittività. (2) Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u tal-Unjoni (mill-2010 sal-2014), u fil-21 ta’ Ottubru 2010 huwa adotta deċiżjoni dwar il-linji gwida għall-politika tal-Istati Membri dwar l-impjiegi[5], li flimkien jagħmlu ‘l-linji gwida integrati’. L-Istati Membri ġew mistiedna jqisu l-linji gwida integrati fil-politiki ekonomiċi u tal-impjiegi nazzjonali tagħhom. (3) Fit-12 ta' Lulju 2011, il-Kunsill adotta rakkomandazzjoni dwar il-programm nazzjonali ta' riforma ta’ Franza għall-2011 u ta l-opinjoni tiegħu dwar il-programm ta' stabbiltà aġġornat ta’ Franza għall-perjodu 2011-2014. (4) Fit-23 ta' Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta' Frar 2012, abbażi tar-Regolament (UE) 1176/2011, il-Kummissjoni adottat ir-Rapport dwar il-Mekkaniżmu ta' Twissija[6], fejn identifikat lil Franza bħala wieħed mill-Istati Membri li fil-konfront tagħhom kienet ser issir analiżi fil-fond. (5) Fit-2 ta’ Marzu 2012, il-Kunsill Ewropew approva l-prijoritajiet biex tiġi żgurata l-istabbiltà finanzjarja, il-konsolidazzjoni fiskali u azzjoni sabiex jitrawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun tiffavorixxi t-tkabbir, biex jitreġġgħu lura l-kundizzjonijiet normali ta' self fl-ekonomija, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika. (6) Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin għall-inklużjoni fil-programmi ta’ stabbiltà jew ta’ konverġenza tagħhom u fil-programmi nazzjonali ta’ riforma tagħhom. (7) Fl-4 ta' Mejju 2012 Franza ressqet il-programm ta' stabbiltà aġġornat tagħha, li jkopri l-perjodu bejn l-2012 u l-2016, u fit-13 ta' April 2012 hija ressqet il-programm nazzjonali ta' riforma tagħha għall-2012. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt. Il-Kummissjoni vvalutat ukoll permezz ta’ analiżi fil-fond[7] skont l-Artikolu 5 tar-Regolament (UE) Nru 1176/2011, jekk Franza hijiex tesperjenza żbilanċi, anki jekk mhux eċċessivi. (8) Abbażi tal-valutazzjoni tal-programm ta’ stabbiltà skont ir-Regolament tal-Kunsill (KE) Nru 1466/97, il-Kunsill huwa tal-opinjoni li x-xenarju makroekonomiku fil-bażi tal-projezzjonijiet baġitarji fil-programm huwa ottimist. Il-previżjoni tar-rebbiegħa tal-2012 tal-Kummissjoni bassret li t-tkabbir tal-PDG se jilħaq 0,5% fl-2012 u 1,3% fl-2013, kontra 0,7% u 1,75%, rispettivament, skont il-programm. Wara li d-defiċit kien aħjar milli mistenni b’5,2% tal-PDG fl-2011, il-programm qed jippjana li dan jonqos għal 3% tal-PDG fl-2013, li hija d-data ta’ skadenza stabbilita mill-Kunsill għall-korrezzjoni tal-iżbilanċ eċċessiv, u li wara titkompla l-konsolidazzjoni, b'baġit ibbilanċjat li għandu jintlaħaq sal-2016. L-objettiv baġitarju ta’ terminu medju (OTM) għal baġit ibbilanċjat f’termini strutturali huwa mistenni li jintlaħaq matul il-perjodu tal-programm. L-OTM jirrifletti adegwatament ir-rekwiżiti tal-Patt ta’ Stabbiltà u Tkabbir. Ibbażat fuq il-bilanċ strutturali (ikkalkulat mill-ġdid) [8], l-isforz fiskali annwali medju ppjanat għall-perjodu 2010-2013 huwa konformi mar-rakkomandazzjoni tal-Kunsill tat-2 ta’ Diċembru 2009. Huwa mbassar li fl-2014–16 se jsir progress annwali f'termini strutturali ekwivalenti għal 0,7% oħra tal-PDG sabiex jintlaħaq l-OTM. Skont il-programm, ir-rata tat-tkabbir tan-nefqa tal-gvern, meta jitqiesu l-miżuri diskrezzjonali ta’ dħul, hija konformi mal-valur referenzjarju tan-nefqa tal-Patt ta’ Stabbiltà u Tkabbir. Il-pjan ta’ aġġustament ippreżentat fil-programm huwa soġġett għar-riskji. Ix-xenarju makroekonomiku jista’ jirriżulta li jkun inqas favorevoli kif indikat mill-previżjoni tar-rebbiegħa tal-2012 tal-Kummissjoni. Il-miżuri mhumiex biżżejjed speċifikati sabiex ikunu jistgħu jintlaħqu l-miri mill-2013 'il quddiem, u sabiex jinkiseb l-isforz fiskali annwali medju rakkomandat. Barra minn hekk, Franza għandha rekord imħallat meta tiġi biex tilħaq il-miri tan-nefqa. Għalhekk, ma jistax jiġi żgurat li l-iżbilanc eċċessiv se jkun ikkoreġut sal-2013, jekk il-miżuri ppjanati ma jkunux speċifikati biżżejjed u oħrajn addizzjonali ma jkunux implimentati kif meħtieġ. Il-proporzjon tad-dejn li se jibda minn 85,8% tal-PDG fl-2011, huwa mistenni li jilħaq 89,2% fl-2013, u li jinżel għal 83,2% fl-2016. Skont il-programm, il-valur referenzjarju għat-tnaqqis tad-dejn ser jintlaħaq fi tmiem il-perjodu tat-tranżizzjoni (2016). (9) Għalkemm ġew adottati miżuri addizzjonali ta’ konsolidazzjoni fit-tieni nofs tal-2011 u fi Frar 2012, l-implimentazzjoni tal-konsolidazzjoni fiskali għadha tippreżenta sfida ewlenija. It-tnaqqis fin-nefqa jkun evitat permezz ta’ sforz fiskali msaħħaħ, ibbażat fuq miżuri totalment speċifiċi li huma vitali sabiex terġa’ tiġi stabbilita pożizzjoni fiskali sostenibbli. Barra minn hekk, ikun xieraq għal Franza li taħtaf l-opportunitajiet li jħaffu t-tnaqqis tad-defiċit, sabiex tiġi ffaċilitata l-korrezzjoni tad-defiċit eċċessiv kif ippjanat. Fir-rigward tas-sostenibbiltà fit-tul tal-finanzi pubbliċi u tal-adegwatezza tal-pensjonijiet fil-ġejjieni, ir-riforma tal-2010 tal-pensjonijiet qed tiġi applikata gradwalment. Madankollu, mhuwiex ċert jekk is-sistema hix se tilħaq tkun ibbilanċjata sal-2018, jekk l-impjiegi u t-tkabbir jirriżultaw anqas milli mbassar, u jekk huwa mistenni li s-sistema se taqa’ f'defiċit wara l-2020. Barra minn hekk, il-kumitat tat-tmexxija li għadu kemm twaqqaf, u li ġie inkarigat bil-kompitu li jagħti opinjoni annwali dwar is-sitwazzjoni finanzjarja tad-diversi skemi ta’ pensjonijiet u dwar il-kundizzjonijiet meħtieġa sabiex jiġu żgurati kontijiet ibbilanċjati sal-2018, ma tax tali opinjoni fl-2011, u dan il-fatt poġġa fid-diffikultà t-twettiq tal-valutazzjoni dwar is-sostenibbiltà tas-sistema tal-pensjonijiet. (10) Il-funzjonament tas-suq tax-xogħol Franċiż jista’ jkun imtejjeb billi titnaqqas aktar is-segmentazzjoni tas-suq tax-xogħol. Il-kuntratt tas-sigurtà professjonali (CSP), li kien introdott mil-liġi ta’ Lulju 2011 u li amalgama żewġ kuntratti diġà eżistenti, jisposta l-piż tal-konsulenza fil-każ tas-sensji ekonomiċi minn fuq dawk li jħaddmu għal fuq is-servizz pubbliku tal-impjiegi (Pôle emploi). Dan huwa pass pożittiv imma limitat. Ittieħdu wkoll diversi miżuri jew għadhom qed jiġu diskussi sabiex jipprovdu arranġamenti flessibbli ta’ xogħol għal kumpaniji li qed jiffaċċjaw diffikultajiet temporanji. Madankollu, ma jindirizzawx speċifikament is-segmentazzjoni tas-suq tax-xogħol. Barra minn hekk, l-analiżi tal-leġiżlazzjoni għall-protezzjoni tal-impjiegi turi li l-proċedura amministrattiva għat-tkeċċija ta' individwi għadha tinvolvi inċertezzi u spejjeż potenzjalment kbar għal min iħaddem. Fl-aħħar nett, huwa importanti li jiġi żgurat li kull żvilupp fil-paga minima jkun favur l-impjieg, speċjalment għall-ħaddiema żgħażagħ u għal dawk b'ħiliet baxxi. (11) Wara r-riforma fil-pensjonijiet, il-miżuri meħuda biex iħeġġu l-impjieg ta’ ħaddiema akbar fl-età, inkluż ir-rekwiżit għall-kumpaniji li jimplimentaw il-ġestjoni attiva tal-età, huma passi fid-direzzjoni t-tajba. Madankollu, il-pjanijiet ta’ azzjoni relatati ġeneralment mhumiex ambizzjużi u ma jinkludux miżuri bħal tnaqqis fil-ħin tax-xogħol jew bħal pożizzjonijiet offruti lill-ħaddiema akbar fl-età, li jkunu speċifikament adattati għalihom. Barra minn hekk, xi aspetti tas-sistema tal-benefiċċju tal-qgħad għall-ħaddiema akbar fl-età (it-tul taż-żmien, in-nuqqas ta' digressività) jistgħu jipprovdulhom inċentivi limitati biex jaħdmu. Fl-aħħar nett, hija meħtieġa strateġija aktar ambizzjuża fil-qasam tat-tagħlim għall-adulti sabiex tiżdied l-impjegabbiltà tal-ħaddiema adulti. (12) L-awtoritajiet Franċiżi, biex jindirizzaw il-qgħad fost iż-żgħażagħ, impenjaw rwieħhom li jżidu n-numru tal-apprentistati minn 600 000 għal 800 000 sal-2015. Diversi miżuri ġew introdotti fl-2011 u fl-2012 sabiex tiżdied il-kwota ta’ apprentisti fil-kumpaniji u sabiex jissaħħu l-penali kontra l-kumpaniji li jonqsu milli jikkonformaw. Minkejja dawn il-miżuri, in-numru totali ta’ apprentistati għadu ferm 'il bogħod mill-objettiv. Barra minn hekk, rapport reċenti kkummissjonat mill-awtoritajiet Franċiżi wera li 40% tal-SMEs jikkunsidraw li l-ħiliet tal-apprentisti ma jissodisfawx il-ħtiġijiet tagħhom. Għalhekk, il-politiki li jindirizzaw il-qgħad fost iż-żgħażagħ jistgħu jibbenefikaw minn iktar konsistenza bejn il-ħiliet mgħallma fis-sistema edukattiva u l-ħtiġijiet tas-suq tax-xogħol. (13) L-amalgamazzjoni f'korp wieħed (Pôle emploi) tas-servizzi għal dawk li jkunu qed ifittxu impjieg fis-suq (ANPE) u tal-aġenzija għall-benefiċċju tal-qgħad (UNEDIC), s'issa ma tatx ir-riżultati mistennija f’termini ta’ effettività u ta’ kwalità tas-servizzi. Il-ftehim multiannwali ġdid ffirmat f’Jannar 2012 minn tliet partijiet (mill-gvern, mis-sħab soċjali u mill-Pôle emploi) dwar il-funzjonament u s-servizzi tal-Pôle emploi għall-2012-2014 huwa pass fid-direzzjoni t-tajba. Madankollu għad iridu jiġu ffissati għadd ta’ miri/objettivi, u f’dan l-istadju, dan irendi diffiċli t-twettiq tal-valutazzjoni tal-ambizzjoni tar-riforma. Il-kredibbiltà tar-riforma hija ostakolata wkoll minn restrizzjonijiet ta’ baġit u ta’ riżorsi umani fis-servizz pubbliku tal-impjiegi. (14) Fi Frar 2012, Franza adottat żieda ta’ 1.6 pp fil-VAT għal 21,2% u żieda ta’ 2 pp fil-kontribuzzjonijiet soċjali fuq l-introjtu u d-dħul kapitali għal 15,5%, sabiex tikkumpensa għat-tnaqqis fil-kontribuzzjonijiet soċjali tal-impjegaturi. Din hija miżura xierqa li tintroduċi sistema ta’ tassazzjoni iktar ibbilanċjata li tisposta l-piż tat-taxxa lil hinn mix-xogħol. Kif ġie nnutat fl-analiżi fil-fond dwar l-iżbilanċi makroekonomiċi mwettqa mis-servizzi tal-Kummissjoni, hija tista' tikkontribwixxi biex ittejjeb il-kompetittività fl-ispejjeż tal-esportazzjonijiet Franċiżi, b'impatti potenzjalment pożittivi fuq il-profittabbiltà tad-ditti u, fuq terminu itwal, fuq l-investiment u l-kompetittività li mhix ibbażata fuq il-prezz. Madankollu, il-mira tar-riforma hija limitata wisq. Barra minn hekk, filwaqt li saru sforzi sabiex titnaqqas in-nefqa tat-taxxa, tal-aħħar kien akkumpanjat wkoll minn żidiet fir-rati li għandhom it-tendenza li jżidu l-piż tat-taxxa diġà għoli fuq ix-xogħol. Bħala dħul mit-taxxa, Franza għandha t-tieni l-inqas sehem ta' tassazzjoni fuq l-ambjent fl-UE, li jindika li hemm lok suffiċjenti biex jiżdiedu dawn it-taxxi. Fl-aħħar nett, ma ttieħdu l-ebda miżuri speċifiċi li jivvalutaw l-effiċjenza li jista' jkollhom ċerti rati mnaqqsa għall-kisba tal-objettivi tal-impjiegi jew ta' dawk soċjali (partikolarment għar-rati mnaqqsa ta' VAT). (15) Filwaqt li ġew adottati għadd ta’ riformi biex jissimplifikaw l-ambjent tan-negozju u biex ineħħu r-restrizzjonijiet fuq xi snajja’ u professjonijiet regolati, ma jindirizzawx l-ostakli għad-dħul u għall-kundizzjonijiet restrittivi fil-kondotta f’bosta oħrajn (eż. tal-veterinarji, tat-taxis, fil-qasam tas-saħħa, tal-professjonijiet legali inklużi n-nutara). Bħala riżultat, hemm il-ħtieġa ta’ approċċ aktar orizzontali u ta’ analiżi sistematika tar-restrizzjonijiet li jifdal fid-dħul u fil-kondotta tal-professjonijiet regolati sabiex tiġi evalwata l-ħtieġa u l-proporzjonalità tagħhom. Fir-rigward tas-settur tal-bejgħ fil-livell tal-konsumaturi, id-distributuri għandhom jitħallew jistabbilixxu l-prezzijiet u termini kummerċjali oħra tagħhom b’mod liberu, sabiex il-konsumaturi jkunu jistgħu jgawdu minn prezzijiet orħos. Il-konsumaturi jistgħu jibbenefikaw ukoll minn miżuri oħra li jsaħħu l-kompetizzjoni f’dan is-settur ikkonċentrat ħafna, bħat-tneħħija jew ir-reviżjoni ta’ restrizzjonijiet fil-ġestjoni tat-territorju u s-simplifikazzjoni ta’ proċeduri għall-ħolqien ta' postijiet ta’ bejgħ ġodda għad-distribuzzjoni. (16) L-intensità tal-kompetizzjoni f’numru ta’ industriji li jużaw netwerk (l-operaturi tal-elettriku, is-settur ferrovjarju) għandha tiġi rinfurzata billi r-riformi li saru s’issa f’dawn is-setturi taw biss riżultati parzjali. Il-grad ta’ konċentrazzjoni fis-suq tal-elettriku jibqa’ wieħed mill-ogħla fl-UE. Filwaqt li l-liġi NOME kellha impatt pożittiv fuq il-kompetizzjoni, jeħtieġ jittieħdu passi ulterjuri sabiex jittejjeb l-aċċess ta’ operaturi alternattivi għall-ġenerazzjoni tal-kapaċità fi Franza, bħall-ġenerazzjoni tal-elettriku b’sistema idro. Fit-trasport bil-ferrovija, id-dħul ta’ kumpaniji ġodda għadu limitat kemm fil-qasam tat-trasport tal-merkanzija kif ukoll fit-trasport internazzjonali tal-passiġġieri; fit-trasport tal-merkanzija, għad fadal ostakli tekniċi għall-aċċess nondiskriminatorju. (17) Sehem is-suq Franċiż tal-esportazzjoni naqas b’19,4% bejn l-2005 u l-2010, wieħed mill-akbar tnaqqis fost l-Istati Membri, u ħafna aktar mil-livell limitu msemmi fir-Rapport dwar il-mekkaniżmu ta’ Twissija ippubblikat mill-Kummissjoni fl-14 ta’ Frar 2012. Is-servizzi tal-Kummissjoni fir-reviżjoni ddettaljata tagħhom għal Franza kkonkludew li t-telf f'ishma tas-suq tal-esportazzjoni jiġi minn deterjorament kemm fil-kost kif ukoll fil-kompetittività li mhix ibbażata fuq il-prezz, speċjalment din tal-aħħar. B’mod partikolari, iż-żieda fil-kost ta’ unità lavorattiva poġġiet taħt pressjoni il-profittabbiltà tal-kumpanniji Franċiżi u llimitat l-ħila tagħhom biex jikbru, biex jagħmlu l-investimenti meħtieġa biex itejjbu r-rendiment tagħhom u biex ikunu innovattivi. Il-politiki użati biex irawwmu l-innovazzjoni fis-settur privat għandhom ikunu mmonitorjati u kkomplimentati b'miżuri li jerġgħu iġibu f’tagħha l-profitabbiltà tal-kumpaniji Franċiżi. (18) Franza ħadet għadd ta’ impenji fil-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jirrigwardaw it-trawwim tal-impjiegi, it-titjib tal-kompetittività, u t-titjib fis-sostenibbiltà tal-finanzi pubbliċi. Il-Kummissjoni evalwat l-implimentazzjoni tal-impenji tal-Patt Euro Plus. Ir-riżultati ta’ din il-valutazzjoni ġew ikkunsidrati fir-rakkomandazzjonijiet. (19) Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta’ Franza. Hija vvalutat il-programm ta' stabbiltà u l-programm nazzjonali ta' riforma, u ppreżentat analiżi fil-fond. Hija mhux biss qieset ir-relevanza tagħhom għall-politika fiskali u soċjoekonomika sostenibbli fi Franza, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika ġenerali tal-Unjoni Ewropea billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (5) hawn taħt. (20) Fid-dawl ta' din il-valutazzjoni, il-Kunsill eżamina l-programm ta' stabbiltà ta’ Franza, u l-opinjoni tiegħu[9] hija riflessa b'mod partikolari fir-rakkomandazzjoni (1) hawn taħt, (21) Fid-dawl tar-riżultati tal-analiżi fil-fond tal-Kummissjoni u ta' din il-valutazzjoni, il-Kunsill eżamina l-programm nazzjonali ta' riforma tal-2012 u l-programm ta' stabbiltà ta’ Franza. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi b’mod partikolari f'dawn ir-rakkomandazzjonijiet (2), (4) u (5) hawn taħt, B'DAN JIRRAKKOMANDA li Franza għandha tieħu azzjoni fil-perjodu 2012-2013 biex: 1. Issaħħaħ u timplimenta l-istrateġija baġitarja, appoġġjata minn miżuri speċifikati biżżejjed, għas-sena 2012 u għas-snin ta' wara, biex tiżgura l-korrezzjoni f’waqtha tad-defiċit eċċessiv u biex tilħaq l-isforz ta’ aġġustament strutturali speċifikat fir-rakkomandazzjonijiet tal-Kunsill skont il-Proċedura ta’ Żbilanċ Eċċessiv. Imbagħad, tassigura sforz adegwat ta’ aġġustament strutturali sabiex tagħmel progress suffiċjenti lejn l-objettiv baġitarju ta’ terminu medju (OTM), inkluż li tilħaq il-valur referenzjarju tan-nefqa , u tiżgura progress suffiċjenti biex tkun konformi mal-valur referenzjarju għat-tnaqqis tad-dejn. Tissokta bl-analiżi tas-sostenibbiltà u tal-adegwatezza tas-sistema tal-pensjonijiet u tieħu miżuri addizzjonali jekk ikun meħtieġ. 2. Tintroduċi riformi ulterjuri biex tiġġieled is-segmentazzjoni tas-suq tax-xogħol billi tirrevedi aspetti magħżula tal-leġiżlazzjoni dwar il-protezzjoni tal-impjiegi, b’konsultazzjoni mas-sħab soċjali skont prattiki nazzjonali, b'mod partikolari dawk relatati mal-proċedura amministrattiva għas-sensji individwali; tkompli tiżgura li kull żvilupp fil-paga minima jappoġġja l-ħolqien tal-impjiegi u l-kompetittività; tieħu azzjonijiet biex iżżid il-parteċipazzjoni tal-adulti fit-tagħlim tul il-ħajja. 3. Tadotta miżuri fis-suq tax-xogħol biex tiżgura li ħaddiema akbar fl-età jibqgħu fl-impjieg għal żmien itwal; ittejjeb l-impjegabbiltà fost iż-żgħażagħ speċjalment għal dawk l-aktar fir-riskju tal-qgħad, billi b'mod partikolari tipprovdi aktar skemi ta' apprentistat li jkunu aħjar u li jindirizzaw il-bżonnijiet tagħhom b’mod effettiv; iżżid politiki attivi fis-suq tax-xogħol u tiżgura li s-servizz pubbliku tal-impjiegi jkun aktar effettiv fl-għoti ta' appoġġ personalizzat. 4. Tieħu passi ulterjuri biex tintroduċi sistema ta’ taxxa aktar sempliċi u bbilanċjata, billi tisposta l-piż tat-taxxa mix-xogħol għal forom oħra ta’ tassazzjoni li għandhom inqas piż fuq it-tkabbir u l-kompetittività esterna, b’mod partikolari t-taxxi fuq l-ambjent u l-konsum; tkompli bl-isforzi tagħha biex jitnaqqsu u jiġu ssimplifikati n-nefqiet tat-taxxa (b’mod speċjali dawk li jipprovdu inċentivi lill-midjunin); tanalizza l-effettività tar-rati attwali mnaqqsa tal-VAT favur il-ħolqien tal-impjiegi. 5. Tkompli bl-isforzi biex tneħħi restrizzjonijiet mhux ġustifikati fuq is-snajja’ u l-professjonijiet regolati, b’mod partikolari fis-servizzi u fis-settur tal-livell tal-konsumaturi; tieħu passi ulterjuri biex tilliberalizza l-industriji li jużaw netwerk, b’mod partikolari fis-suq tal-operaturi tal-elettriku, tiżviluppa kapaċità ta' interkonnessjoni tal-enerġija u tiffaċilita d-dħul ta' operaturi ġodda fis-setturi tat-trasport ferrovjarju tal-merkanzija u tat-trasport internazzjonali tal-passiġġieri. Magħmul fi Brussell, Għall-Kunsill Il-President [1] ĠU L 209, 02.08.1997, p. 1 [2] ĠU L 306, 23.11.2011, p. 25 [3] COM (2012) 313 finali [4] P7_TA (2012) 0048 u P7_TA (2012) 0047 [5] Deċiżjoni tal-Kunsill 2012/238/UE tas-26 ta' April 2012 [6] COM (2012) 68 finali [7] SWD (2012) 155 finali [8] Bilanċ aġġustat ċiklikament, nett mill-miżuri ta’ darba u temporanji, ikkalkulat mill-ġdid mis-servizzi tal-Kummissjoni fuq il-bażi tat-tagħrif ipprovdut fil-programm, permezz tal-użu tal-metodoloġija komunament maqbula. [9] Skont l-Artikolu 5(2) tar-Regolament tal-Kunsill (KE) Nru 1466/97